Rétt og skjót viðbrögð á slíkum neyðarstundum eru án efa eitt það mikilvægasta sem við lærum á lífsleiðinni . Þekking sem betra er að kunna og nota ekki en að standa frammi fyrir því að þurfa að nota hana og kunna þá ekki . Rauði kross Íslands hefur undanfarin fimm ár staðið að tilnefningum á skyndihjálparmanni ársins á Íslandi til að minna á mikilvægi skyndihjálparinnar . Fimm einstaklingar fengu viðurkenningu fyrir skyndihjálparafrek árið 2005 og meðal þeirra var Árni Valgeirsson Stykkishólmi . Eins og bæjarbúum er kunnugt þá bjargaði hann lífi Sumarliða Bogasonar , vinnufélaga síns , sem lenti í hjartastoppi í janúar á síðasta ári . Árni hnoðaði lífi í Sumarliða þar til að sjúkrafólk kom á staðinn og er enginn vafi á því að rétt viðbrögð Árna björguðu lífi Sumarliða þennan dag . Árni vildi þó ekki gera mikið úr afreki sínu því hann hefði aðeins gert það sem allir myndu hafa gert í hans aðstöðu en hann væri fyrst og fremst glaður að hafa getað hjálpað þegar til kom . Hann lagði áherslu á það að hann var ekki einn þegar atvikið kom upp á kaffistofunni út í Þórsnesi , þar voru fleiri sem hjálpuðu líka til . Árni minntist einnig á það að viðbrögð hans hefðu verið ósjálfráð þegar atvikið kom upp og það sýnir hve mikilvægt það er að hafa einhvern tíma lært undirstöðuatriði skyndihjálparinnar . Því allir búa yfir þeim dýrmæta hæfileika að geta bjargað lífi en suma vantar einungis herslumuninn til að ná tökum á tækninni sem til þarf .